﻿ÎNSPRE FILOSOFIA LUI EMINESCU Conf. univ. dr. Gabriela Pohoaţă, Universitatea Creştină „Dimitrie Cantemir”, Bucureşti gabriela_pohoata@yahoo.com Abstract: The present article invites to a reconsideration of the Eminescian thoughtfulness from a philosophical perspective, fact that is less accepted by the ones that sustain the idea that Eminescu remains only a great poet. The idea we share into our text is that philosophy can be found everywhere in Eminescu's writings, both in theoretical and poetic creation. Actually, poetry was born from a remarkably deep philosophy, and this is exactly what makes it unique in the space of romanian spirituality as well as in the one of universal culture. Keywords: metaphysics, creation, poetry, ontology, absolute, universal genius. Încercarea de aborda „fenomenul Eminescu” din perspectivă filosofică permite adâncirea a ceea ce s-a numit „imaginea creatorului total”, prin relevarea mutaţiei survenită odată cu opera eminesciană în însăşi ontologia creaţiei şi în matricea stilistică a culturii româneşti. Formula „Eminescu – poetul şi omul de cultură” (despre care au vorbit G. Călinescu, N. Iorga, E. Papu, C. Noica ş.a.) ar exprima, credem, într-un mod mai adecvat, sensul încercărilor de a-l plasa pe Eminescu printre titanii culturii universale, de fapt, de a releva prezenţa sa, chiar prin forma lingvistică proprie a instituirii valorice, în harta universalităţii. 1. În esenţă, o analiză sub genericul „Înspre filosofia lui Eminescu” trebuie să aducă laolaltă cultura filosofică a marelui poet, asimilările specifice ale marii creaţii teoretice şi resemnificarea acestora în universul poetic eminescian în genere, în ceea ce G. Călinescu proiecta ca „universul poeziei”, în speţă. Şi aici punctele de referinţă se deschid deja prin monumentala Opera lui Mihai Eminescu şi se fixează prin editarea manuscriselor, a însemnărilor, a traducerilor (din vol. XIV – Opere, din Lecturi Kantiene, din Fragmentarium). Ne încearcă în faţa excepţionalului Fragmentarium o interogaţie ce îi va fi ispitit desigur şi pe alţii: ascund oare manuscrisele eminesciene elemente ce ar fi putut să genereze, până la urmă, o operă filosofică, în sensul propriu al cuvântului? Se poate descifra la Eminescu – chiar în subsidiar, în intenţionalitate – tendinţa de a-şi materializa efortul intelectual în creaţia filosofică? Credem că da, chiar dacă unii consideră că autorul Sărmanului Dionis a fost şi va rămâne numai un mare poet. De asemenea, încercăm să arătăm că excursul profund şi detaliat făcut de Eminescu în diversele ştiinţe este totodată drumul şi timpul naşterii filosofiei sale, pentru care avea cu prisosinţă chemare. Iată ce găsim, de altminteri, în manuscrisul 2258: „Dacă veţi cerceta istoria, veţi vedea că toate ştiinţele câte au fost tratate în mod sistematic (…) au fost odată punţi ale filosofiei.” Găsim aici nu numai o dreaptă cumpănire a istoriei spiritualităţii umane, ci şi dezvăluirea unui proiect propriu de muncă şi creaţie. Eminescu era conştient că filosofia, în calitatea ei de sinteză explicativă, nu putea pleca de la ştiinţele particulare, ale căror rezultate trebuiau asimilate, absorbite şi trecute apoi prin „filtrul” negaţiei dialectice. 2. Credem, de aceea, că asceza – să o numim ştiinţifică – în care intrase Eminescu în ultima perioadă a vieţii, era de fapt o iniţiere întru filosofie, întru creaţia filosofică. Gânditorul avea nevoie de „pietre” pentru „templul” pe care bănuim că-l proiecta în ceea ce priveşte particularitatea poziţiei teoretice a creaţiei sale. De altminteri, ne este cunoscută încercarea de filosofie a poetului prin care se pare că voia să dea o replică lui Vasile Conta; căci ce poate fi, între altele, Încercări de metafizică idealistă a raporturilor constante în mişcarea eternă, dacă nu un „răspuns” la Încercări de metafizică materialistă a lui Conta? Ce ne poate sugera, de asemenea, textul Despre nemurirea sufletului şi a formei individuale, dacă nu o tratare metafizică a relaţiei formă – fond, plecând de la problema aristotelică materie-formă? Forma preexistă conţinutului, materiei, fondului sau concreşte cu aceasta? Iată ce-l frământa filosofic pe Eminescu. Transpare în aceste texte eminesciene amprenta unei originale receptări a gândirii antice, dar şi poziţia filosofică proprie pe care Eminescu voia să o contureze; se pare că autorul încerca o sinteză între heraclitism şi parmenidism, o conjuncţie organică între permanenta curgere, transformare şi stabilitatea fiinţei, aşa încât totul se supune şi impune o dialectică, o stabilitate relativă şi deschisă marii treceri. Se cuvine remarcată aici depăşirea unei simple amalgamări a celor două orientări filosofice, Eminescu apropiindu-se prin asimilarea adecvată a esenţei metodei hegeliene, de spiritul unei viziuni realist - dialectice. Călinescu însuşi recomanda prudenţă la acest capitol al studierii operei eminesciene: „Filosof este Eminescu, dar nu pentru atitudinea sa contemplativă a poeziilor, ci pentru veleităţile de metodă pe care i le descoperim în cugetări şi care cimentează părţile speculative ale operei”. (op.cit., p. 8) Ilustrul critic şi exeget foloseşte formule ca: „gândirea lui Eminescu”, „filosofia lui Eminescu” luând-o „în înţelesul modest” al preocupărilor de morală şi politică şi, bineînţeles, pentru nevoile creaţiei poetice. Relevând faptul că Eminescu avea „o mare aplecare spre speculaţie”, chiar „încercase să-şi asimileze un sistem şi să-l potrivească întrebărilor lui metodice”, acesta afirma că „filosofia lui Eminescu” este o variantă, uneori şi mai mult, un comentariu pe marginile filosofiei lui Schopenhauer” (op.cit., p.8-9). În continuare, Călinescu preciza însă că nu este vorba „despre o gândire construită în vederea unui sistem oficial”, ci „numai despre un număr de date pentru folosul spiritual propriu, sau pentru alcătuirea unei podele pe care să se înalţe o politică şi o etică (op. cit, p.121). În ceea priveşte perspectiva pentru cercetare, dincolo de înrâurirea filosofiei kantiene şi schopenhaueriene şi, respectiv, de alte multiple înrâuriri (de la Pitagora, Parmenide şi Platon, la Bruno şi Spinoza pe de o parte, până la Budha şi budism, la romantici, pe de altă parte) trebuie spus: „E greu de dovedit izvoarele unei cugetări care tratează problemele fundamentale ale oricărei gândiri. Putem însă dovedi … raza de cultură”. (op.cit., p. 120). Ca urmare, dincolo de acţiunea influenţelor, Eminescu rămâne, în creaţia sa majoră, el însuşi, originar şi original, înscriind o zonă de referinţă în relieful a ceea ce s-ar numi harta universalităţii. Câteva texte rămân semnificative pentru cele menţionate. Astfel, în scrisoarea din 5 februarie 1874 (adresată lui Titu Maiorescu de la Charlottenburg), Eminescu scria: „Kant mi-a căzut în mână relativ târziu, Schopenhauer de asemenea; ce-i drept, îi cunosc, însă renaşterea intuitivă a cugetării lor în mintea mea, cu specificul miros de pământ proaspăt al propriului meu suflet, nu s-a desăvârşit încă. La Viena am stat sub influenţa nefastă a filosofiei lui Herbart care, prin natura ei, te dispensează de studiul lui Kant [...]. Metafizica schopenhaueriană este corectă atunci când împarte lumea în voinţă şi reprezentare. Lucrul în sine, întrucât nu poate fi cercetat nici prin percepţie interioară, nici prin una exterioară, trebuie lăsat în pace”. Incontestabil, înţelegerea unor probleme ca „lucru în sine” şi distincţiile dintre „transcendental” şi „transcendent” la Kant, sensul copulativ şi cel existenţial al lui esse, precum şi adoptarea unor rezerve de fond faţă de filosofiile ce dominau climatul cultural în care s-a format Eminescu devin grăitoare pentru performanţele atinse de marele poet în folosirea gândirii abstracte. Călinescu avea astfel dreptate, spunând că „Eminescu a fost în stare indiscutabilă de a avea cunoştinţe temeinice de filosofie. Scrierile lui teoretice, însemnările, totul, în sfârşit, dezvăluie un om apt să priceapă şi să mânuiască abstracţii oricât de înalte” (1, p. 337). Atelier de lucru al poetului, manuscrisele eminesciene cuprind poezie, proză, notaţii istorice, economice, filosofice şi ştiinţifice. Ele pun în evidenţă setea de cunoaştere şi adâncimea gândului. Avem în ele, aşa cum bine observa Constantin Noica, „întregul unei conştiinţe de cultură”: „Deschizi manuscrisul 2258 care conţine traducerea cărţii celei mai grele din Kant, treci la manuscrisele 2255, 2264, 2306, toate cu note filosofice”. Cercetând manuscrisele în intimitatea lor ascunsă vom putea înţelege mai bine „lecţia lui Eminescu”, vom putea trece în mai multe probleme de la mit la realitate. Traducerea lui Eminescu din Kant ne relevă faptul că Eminescu recepţionează mesajul kantian, încercând să-l redea în limba noastră românească. Impresionante sunt comentariile eminesciene pe marginea traducerii. Astfel, pe marginea filei 114 din manuscrisul 2258, în chip de comentariu la un text fundamental sau poate la întregul „Criticii raţiunii pure”, Eminescu notează acest gând, amintit uneori de o maximă expresivitate: „Reprezentaţia e un ghem absolut unul dat şi simultan. Resfirarea acestui ghem simultan e timpul şi experienţa. Sau şi un fuior din care toarcem firul timpului văzând numai astfel ce conţine. Din nefericire, atât torsul cât şi fuiorul ţin într-una. Cine poate privi fuiorul abstrăgând de la tors are predispoziţie filosofică. Cine poate privi fuiorul... Eminescu însuşi, parcă, a privit în clipa aceea fuiorul filosofiei, al realului reflectat de filosofie, sau al timpului învălătucit. Cu predispoziţia sa filosofică, Eminescu se apleacă cu seriozitate asupra textului kantian. Astfel putem înţelege mai bine elogiul pe care îl aduce ca pentru sine lui Kant, undeva în ms. 2255: „[...] pământul nostru e mai sărac în genii decât universul în stele fixe şi mai lesne se naşte în văile nemăsurate ale chaosului un nou sistem solar, decât pe pământ un geniu”. Chiar dacă, în creaţia teoretică, Eminescu merge pe linia unui fragmentarism, însemnările din manuscrise având o notă eclectică, putem spune că relaţia lui cu problemele filosofiei este mult mai suplă, mai amplă şi mai profundă decât o poate exprima termenul de „eclectism” ori cel de „comentariu” al operei lui Schopenhauer. Credem că această relaţie, în ansamblul creaţiei poetului, îmbracă două aspecte fundamentale: unul de înrâurire, altul de stare, sau mai bine zis, de atitudine metafizică. Acesteia i se aliază firesc opţiunea morală şi cea estetică. Lăsând la o parte fragmentele ce reflectă şi afirmă, într-un fel, preocupările teoretice de filosofie ale lui Eminescu, găsim că, o dată cu studiile universitare, filosofia devine pentru el instrumentul predilect de care se foloseşte, dar nu ca filosof, ci ca poet romantic de geniu. Subliniem aceasta ca pe o particularitate ce imprimă relaţiei lui cu filosofia un anumit specific, concretizat în măiestria de a îmbina, într-un mod sui generis, reflecţia şi plăsmuirea proprie cu informaţia filosofică, ştiinţifică şi etico-religioasă, cărora, adesea, le adaugă secvenţe de mit şi legendă, credinţe populare, precum şi elemente de magie şi metempsihoză, în funcţie de orice îngrădiri şi rigorism de sistem, în tărâmul fascinant şi fără hotar al fantasticului. Situaţia este aceeaşi, chiar şi atunci când înrâuririle vin din câmpul filosofiei lui Kant ori Schopenhauer, Platon sau Bruno... Dar, indiferent de sursa de la care porneşte, în amplul său proces de elaborare, Eminescu procedează, cu foarte puţine excepţii, prin reţinerea selectivă a materialului şi, mai ales, a spiritului şi termenilor diverselor concepţii filosofice şi etice, începând cu cele ale anticilor până la cele ale reprezentanţilor filosofiei clasice germane, modelând din magma amalgamărilor, realizate la temperatura geniului, creaţii prin care îşi afirmă, peste tot, în mod strălucit, autonomia şi originalitatea. Mai veche decât înrâuririle, atitudinea metafizică a poetului se manifestă, înainte de toate, ca expresie a unor „dispoziţii fireşti” pentru filosofie, dispoziţii care-şi fac simţită prezenţa încă de prin 1866 în prima versiune a poeziei Mortua est şi în versurile din ms. 2259, f.7, v.9 v., închinate amicului său Filemon Ilea. (Târnava prinsă-n galbine maluri…, noiembrie 1866). Apreciem, de asemenea, ca înscriindu-se în reliefarea atitudinii sale metafizice, şi definiţia pe care o dă filosofiei în ms. 2285, f.185 v.: „Propriu-zis, scrie Eminescu, filosofia nu este ceva absolut. Omul şi-o croieşte singur şi şi-o potriveşte împrejurărilor. Ea este planul sufletului care ştie să ne mângâie în cele mai aspre situaţii ale vieţii, fie chiar prin sofisme în care înţelegerea noastră însăşi nu crede. Ea este viaţa care ne face să credem că aceasta are totuşi un înţeles, chiar când n-ar avea niciunul. Există o filosofie a iubirii, una a sărăciei, una a disperării, şi, pe lângă toate acestea, mai are fiecare om o filosofie caracteristică proprie. Relativism-relativism vizionar, aceasta este totul”. Atitudinea metafizică, alimentată de o neobişnuită putere de interiorizare, deschide poetului orizont şi perspectivă în abordarea problemelor care dintotdeauna au ridicat omului, fiinţă gânditoare, mari semne de întrebare, orientându-l spre sporul de adâncime prin reflecţie şi afectivitate. Filosofia există peste tot la Eminescu atât în creaţia teoretică, cât şi în cea poetică. Zborul său filosofic capătă îndeobşte forma supremă a viziunii metafizice. Eminescu a folosit filosofia peste tot în creaţia sa, încercând să creeze o metafizică teoretică; nu este vorba de o filosofie implicită a poemelor şi a poeziei. În manuscrise găsim referiri la filosofie. Astfel, în manuscrisul 2306, filosofia este definită drept aşezarea fiinţei lumii în noţiuni, în stabilirea cărora judecata nu se serveşte de altă autoritate decât de a sa proprie”. Interpretată în spiritul istoric, „filosofia este, oarecum, rezultatul şi formula generală a culturii unei epoci”. Ca orice metafizician, Eminescu a vrut să afle un înţeles propriu al absolutului. Se poate afirma că teza fundamentală a metafizicii eminesciene este absolutul, invarianţa de fond a lumii, ceea ce rămâne şi revine pururi în existenţă, identitatea dintre posibilitate şi realitate sub specia eternului. Metafizica lui Eminescu este aceea a găsirii invarianţei, a ceea ce nu este perisabil cu spiritul vremii: „Problema existenţei, a structurii ei fundamentale, a originii sale şi a sensului ei definitiv, iată ceea ce, mai ales, obsedează spiritul acestui geniu”. Pentru Eminescu, existenţa nu se referă la o unică zonă a lumii, ci la un sistem compus din trei câmpuri diferenţiate pe care le vom desemna prin expresia generică triada situaţiilor ontologice: existenţa ca totalitate; înfăţişarea existentului; fiinţa propriu-zisă. Eminescu s-a distins ca nimeni altul prin extraordinara sa capacitate de a se ridica în dimensiunea ontologică, de a depăşi subiectualul limitat al simţirii şi de a vibra cu toată fiinţa în şi prin dimensiunea universală a ei. Poezia sa atinge în ce are ea mai adânc ontologicul, iar ontologicul are o ciudată şi recunoscută forţă poetică ce conferă filosofiei sale o pregnantă coloratură originală: „originalitatea” fiind, în mod evident, atât semnul personalităţii gânditoare, cât şi al noutăţii impuse, al noului pe care îl aduce cu sine orice efort de interpretare a lumii. Esenţa creaţiei eminesciene transpare în poezie, creaţia poetică însemnând un a priori al creaţiei teoretice. Ca şi filosofia, „adevărata poezie este purtătoarea unui sens universal, chiar atunci când nu explicitează în formularea sa doctrinară şi chiar nu-l sugerează printr-un simbol”. Eminescu rămâne pretutindeni în poezia sa un meditativ, un cugetător, un filosof care evoluează de la meditaţia simplă asupra existenţei şi până la acea nemărginită sete de cunoaştere, de perfecţiune, de ideal sau până la acel patos al adevărului şi absolutului, caracteristic poemelor de mari proporţii, cum sunt Scrisorile şi Luceafărul. 3. Eminescu a fost deopotrivă filosof şi poet, poet şi filosof. Este o idee la care nu subscrie toată lumea, dar care este susţinută prin conţinutul operei şi, adesea, proclamată teoretic în afara operei. Eminescu este o ilustrare remarcabilă pe ambele dimensiuni. „Aparenţe derutante” sau „cenuşa unor vulcani de aiurea ce i-a căzut pe umeri” – astfel sunt descrise influenţele exterioare ce au amăgit critica filosofică neatentă, care s-a îndreptat pe calea care, vrând-nevrând, a vitregit ideea unei gândiri filosofice originale. „Eminescu n-a fost filosof!” Se subliniază că „tot ce au putut admite unii interpreţi a fost doar o juxtapunere eclectică de teme şi filosofeme preluate din alte concepţii, de la Vedanta şi până la Schopenhauer. Alţii au redus totul la cugetarea implicită a poeziei şi a prozei eminesciene, ignorând deliberat filosofia explicită, fie că este vorba de metafizica monistă a unor texte expres teoretice, fie că este vorba de gândirea social-politică”. Or aceste judecăţi de valoare păcătuiesc printr-un studiu de suprafaţa a operei eminesciene fără a pătrunde în intimitatea ei ascunsă prin neluarea în seamă a teoreticului din opera lui Eminescu. Eminescu nu intră în universalitate doar prin prezenţa altor gândiri, ci efectiv numai prin ce-i al său cu totul: „Opera sa revelează deplin un eidos numai al său, un tot esenţial de idei, teme şi structuri care constituie osatura filosofică, acel spaţiu natural de trecere – uneori schiţat numai, sau real, către o structură teoretica invariantă (constantă) a sa şi numai a sa”. Eminescu realizează în opera sa „o vastă şi originală sinteză nu de simple ecouri şi interferenţe, ci de tot atâtea retrăiri în propria-i contemporaneitate a ideilor şi sentimentelor predecesorilor, ca şi ale celor din timpul său: sinteză, implică integrarea de curente şi doctrine istoriceşte succesive şi, uneori, contradictorii”. În cercetările cu privire la Eminescu s-a confundat, în mod frecvent, izvorul de inspiraţie cu înclinarea poetului către o anumită filosofie. Altfel nu s-ar fi făcut aprecieri iluzorii între Eminescu şi etica lui Schopenhauer. În acest sens, pentru a contracara anumite interpretări indezirabile aducem în discuţie următoarele argumente: 1) Aşa-numitul „pesimism eminescian” nu traduce pesimismul schopenhauerian, pentru bunul motiv că acesta din urmă vine ca expresie a unei raportări la lume (esenţa oricărei opere) în limbajul teoretic (al ştiinţificităţii, cumva), iar primul vine în limbajul poetic şi nu este, ca atare, pesimism (în sensul atitudinii negative, al unei etici a renunţării), ci este o formă a transformării raportării la lume în raportarea la valoare (în alţi termeni, ne aflăm la nivelul valorilor estetice, nu al celor etice); 2) aşa cum au argumentat noile cercetări asupra operei postume a lui Schopenhauer, acesta „ar trebui să fie numit mai curând un iluminist dezamăgit decât un pesimist”; 3) Eminescu însuşi (în ms. 2225, 379 v) scrie: „Schopenhauer, Voinţa lui nu e decât fractură organică adică propensiunea din om a punctului de gravitaţie; om după împrejurări din afară – ca după motive abstracte”; 4) nu transpare aici, oare, tot un „iluminist dezamăgit”, îndeosebi dacă ne gândim la critica prezentului şi revalorizarea trecutului la Eminescu?; 5) întoarcerea despre care vorbim are şi o motivaţie mai adâncă: creaţia eminesciană se mişcă în orizontul modernităţii, ai căror ctitori au fost Descartes, Leibniz, Kant ş.a., oricum nu Schopenhauer – semnificativ pentru postmodernitate (prin cultivarea „raţiunii impure”, a amănuntului vieţii şi nu a vieţii ca formă ş.a.); apreciem că, pentru Eminescu, descoperirea lui Kant a însemnat, totodată, o depăşire a lui Schopenhauer, o întoarcere spre bazele primordiale ale filosofiei moderne; 6) Comunitatea cu romanticii trimite ea însăşi îndărăt la Leibniz, ca la una dintre posibilităţile de a cuprinde „lumile” multiple, plurale ale operei; 7) şi aceasta, aşa cum s-a spus, „prin experienţa şi metafizica lor comună”, poziţia romantică fiind „una dintre puţinele atitudini ale spiritului omenesc ce nu poate fi învăţată, nici mimată”; 8) întocmai ca în lumile monadologice, exemplare, survenite deodată toate, făcând superfluă orice reiterare…; 9) aceste „lumi” permit şi comprehensiunea lumilor poeziei. De fapt, creaţia poetică romantică, în genere, este marcată de leibnizianism, şi nu sub un aspect marginal, ci chiar în configurarea spaţiului poetic. Nici lumile eminesciene, de pildă cea din Sărmanul Dionis sau lumile Luceafărului, nu scapă acestei acţiuni. Căci marele poet foloseşte adesea sintagme leibniziene. Astfel, în Ms. 2264, 213 (citat de G. Călinescu, în op.cit., p. 45) se spune: „În împrejurările (acestea), şcoalele din judeţul Vaslui sunt cele mai bune posibile, precum lumea lui Leibniz, cu toată mizeria şi nimicnicia ei vădită, este cea mai bună lume posibilă, căci posibilitatea şi existenţa ei sunt identice şi ceea ce e posibil există”. În mai mare măsură decât cu ajutorul spaţiului şi al timpului în accepţiunea kantiană, spaţiul poetic romantic devine comprehensibil în orizontul monadologiei leibniziene. Ca spaţiu al instituirii valorice în forma operei şi persistent numai în dinamica trăirii structurată receptării, spaţiul poetic este unul închis ca sens şi deschis ca semnificaţie. Trebuie subliniat însă că forma însăşi a instruirii lumilor poetice nu constituie o simplă transpunere a modelelor de spaţiu menţionate – nici cel adus de monadologie, nici cel adus de lirica romantică, ci o înfăptuire întru totul inaugurală, prin exemplaritatea lor, lumile creaţiei poetice purtând aici pecetea unui stil unic, ireiterabil şi inimitabil: cel eminescian. Poate de aceea, evocând „prometeica personalitate a lui Eminescu”, Perpesicius scria: „Poezia lui Eminescu a avut înaintaşi demni de dânsul… O mare personalitate lirică numai El a fost… alt izvor, aşa de miraculos, ca cel al liricii lui, poezia românească n-a cunoscut”. Tocmai de aceea, continua autorul, „numele lui Eminescu se conduce după alte legi decât cele calendaristice. El n-are nevoie de o zi anume, pentru că toate zilele i se cuvin. Pe el nu-l desmormântăm de zile festive, pentru că el e veşnic prezent în mijlocul nostru”. Sunt câteva argumente care ne îndreptăţesc să susţinem că Eminescu avea o cultură filosofică şi ştiinţifică de mari proporţii, dar mai ales o maturitate în receptarea concepţiilor filosofice amintite mai sus, chiar cu valenţe constructiviste. Pornind de la aceste premise, se poate aprecia că „ontologia eminesciană nu este o filosofie de împrumut; ea izvorăşte din centrul existenţial al omului, din «matricea noastră stilistică», semnificând participarea noastră la nemurirea eidos-ului, a esenţei noastre inalterabile”. Eminescu nu a construit un sistem filosofic precum Lucian Blaga, Kant, Hegel sau alţii. Rostul filosofiei sale este dezvăluirea existării, a eternului, a permanenţei, fixarea unei ontologii pe linia împletirii dintre posibil şi real. Este ştiut astăzi că filosofia autentică, interogândă şi creatoare, nici nu are nevoie de sistem. Important este faptul că Eminescu a gândit altfel filosofia sau, folosind cuvintele lui Heidegger, întrebarea filosofică pe care a pus-o el nu este o întrebare a filosofiei tradiţionale. Ca el vor fi gândit-o Heraclit, Parmenide, Holderlin, Rilke, Fr. Nietzsche şi alţii câţiva. „Familiarizat ca filosof cu lumea ideilor, şi-a pus de timpuriu întrebări fundamentale asupra condiţiei omului în univers, căutând cu fervoare soluţii pentru conflictele care, în epoca sa, împiedecau realizarea unei armonii între existenţa umană şi esenţa umană, între libertate şi necesitate, între raţional şi social, între subiectiv şi obiectiv”. Preocupările sale de istorie, filologie clasică, filosofie, astronomie, arheologie, magie etc., intenţia de a pune gândirea în ecuaţie, stabilind relaţii intelectuale prin metode matematice, traduce tocmai setea de universalitate, elanurile titanice de a lua în stăpânire întreg universul. Ceea ce trebuie observat aici, înaintea oricăror considerente, este aspiraţia umanistă, dorinţa romanticului de a atinge plenitudinea, armonia iniţială şi gândul cel mai arzător de a surprinde, în diversitatea fenomenelor, unitatea lumii. Eminescu nu face parte dintre gânditorii care-şi vor pierde vreodată actualitatea, aşa cum nu şi-au pierdut-o nici Goethe, Shakespeare, Leibniz sau Nietzsche. Oricât de rapidă ar fi evoluţia conceptului de poezie, Eminescu va continua să opereze în noi o permanentă transfuzie de Fiinţă şi Sens. Unduirea dorului eminescian este infinită. Ea atinge o supremă intensitate şi decizie existenţială, pentru că vine dintr-un miez central şi originar, de acolo de unde, printr-o miraculoasă coincidenţă a unului cu multiplul, spiritul hrăneşte fără încetare realul. Eminescu a legat pentru totdeauna taina de expresie, a pus în acord lumina cu limbajul, a făcut ca silabele limbii române să lumineze, să devină structuri dătătoare de sens Lumii. Nicio evoluţie nu va putea umbri vreodată posteritatea lui Eminescu şi, cu cât trece timpul şi-l descoperim mai adânc, cu atât ne dăm seama că el există, că ne este şi ne va fi contemporan in aeternum. Şi fiind cu adevărat „nepereche”, el nu va ştirbi niciodată Gloria nimănui. 